Document ID: /fineweb-2-swissfilter-quality_10-filterrobots/filtered/01307.jsonl.gz/1798

SHQIPËRIA IME
Shqipëria ime më është e dashur
më është e shtrenjtë
më është nënë.
Më është ilaç për plagët
më mjekon shpirtin e sfilitur
të goditur.
Më jep emër
më bën shqiponjë të fluturoj…
Tani kam vetëm një emër mërgimtare
shtegtare
ëndërrimtare…
Psherëtimën kam në mërgim
ku jam larg atdheut tim.
Plagët e atdheut nuk thahen
nën ofshama sfiliten
në mijëra copëza ndahen.
E s’i përballoj dot
mbi to, pikon një lot.
Eh, jeta ime, o jetë!
Rrëkeve shkove tatëpjetë
askush s’të zgjati dorën
askujt nuk iu dhimbse
askujt, hej medet!
Eh, si qenka kjo jetë e shkretë!
T’i jeta ime mos u mërzit
mjaftueshëm i ke dhënë atdheut.
I ke dhënë bukurinë, rininë, dashurinë.
I thave kënetën, ushqeve qytetet
me djersën tënde
me ëndrrën tënde.
Ti jeta ime, heroinë!
Ballëlarta ime
krenaria ime
furtunave s’u theve.
Po qëndrove e hekurt,
sypatrembur.
Qëndrove majash të larta
kreshnikja jetë!
OH, Ç’VITE TË VRARA!
Nuk e di
nëse u dashuruam
njëherë
e një kohë
apo ishte ëndërr.
Apo ishte gënjeshtër,
ato, nuk ishin vite
ishin dekada.
Ishin
ca vite
ca vite…
Oh, ç’ vite të vrara!
ndërsa ne, pafajësia!
NEW YORK!
Ja, tek mbërrita
dhe po të shoh madhështinë që nga lart.
Në çdo çati e rrugë dukesh i pa përgjumur,
dukesh sikur ti, nuk fle këtë natë
që erdha unë.
Por ti, di të zgjohesh më fuqishëm,
mëngjeseve kur zgjohen urat,
autostradat, njerëzit,
kur zgjohesh i tëri New York.
Lartësohesh aty ku krenohesh,
I bukur, i mençur, i lirë.
Dhe unë vizitorja e Evropës,
të përshëndes sot ty.
Të përshëndes nga korrespondenca ime e largët,
nga ëndrra e madhe për ty,
që na ndoqi kudo,
E kurdoherë.
Nga ëndrrat,
nga një shpresë e lindjes së një njeriu të ri,
Nga një vuajtje e gjatë,
nga dashuria për lirinë,
Të përshëndes New York!
Nga valët e një jete të turbullt të përshëndes,
Unë, banorja e Evropës së Madhe,
e Evropës lindore,
qe po të vizitoj tani.
Dhe pse një pikë loti më duket,
Është solide.
Më zbret si një mesazhier i lirisë,
se me dhemb liria e humbur.
Vite- vite nëpër kampet e përqendrimit,
Nëpër ato skëterra të ngritura për të pafajshmit,
Të ëndërrova ty, New York!
Tani, Dëgjoje pra!
Zërin e një vizitoreje
që të çmoi
që në rritjen e saj.
Që u dënua se të deshi ty,
që u diskriminua se të deshi ty,
që humbi lirinë se të deshi ty.
Oh,
Ëndërr e parealizuar ishe,
Brenda në kraharorin tim!
Ti rrije shtrënguar në grushtin tim të vogël,
O ëndërr e madhe!
Ti, o liri e përjetshme!
New York!
BUZAGAZI YT
Sikur të më errësohej terri natës
e dita të shkëlqente në dritë,
unë s’do të isha gjë tjetër,
Veç buzagazi yt.
E vetëtimtë trandja e papritur,
e ndjen epshëm veç një poet.
Është ai buzagaz yt i ndritur,
që me hojëza mjalti më nget.
Të gjitha çastet e mia ndër vite,
buruar nga valë e syve të tu!
Më dukej e ëmbla burbuqe,
kish çelur veç në sytë e tu.
Zotit s’do t’i lutesha për gjë tjetër,
pranverë të kthehesha një ditë!
Unë s’do të isha gjë tjetër,
veç buzagazi yt!
TRONDITJE
Duke kërkuar Hygoin në raft,
ngriva kur hapa një libër.
Qe shkruar kohë më parë,
një autograf përsipër.
E hapa qe fletore,
Dikur hedhur në raft.
Në faqen e parë
qe mbushur,
me kujtime e mall.
Lexova një, lexova dy
Dhe ngriva mbi një mbishkrim,
E njoha, më gërvishti në sy
Më shtrëngoi në fyt
Më ngau në gji.
U futa thellë fjalëve,
që i lexova dhjetëra herë!
Vallë ke harruar?
Që ke lënë një mbishkrim
kaq të thellë?
Dhe lexoj me dhjetëra kujtime,
të rinj e të vjetër,
Mes tyre ah sa shkrime,
Por ky s’ngjan me asnjë tjetër!
Lexoj e rilexoj këto fjalë të nxehta,
dhe kthej kryet më një anë.
Se s’dua as vetja
t’më shoh lotin e vrarë!
Ti je këtu mes rreshtave,
dhe mes shkrimit më shikon mua!
Ky shkrim po mi thotë të tëra,
ato që s’ke mundur t’mi thuash.
U preka këtë mëngjes pranvere,
më ngeci mendimi në fyt!
Dhe lotin gëlltis.
Ti ke mbërritur që dikur,
thjesht në shtëpinë time.
Pse qe fshehur kaq vite
raftit e s’më dilje?
Ti je këtu me mua,
më flet në fletën e shkruar!
Zërin të dëgjoj tek thua:
Jam këtu ndër librat e tua.
Lexoj e lexoj mes lotit,
shkrimin e njoh, je ti!
Pse ma ke lënë kaq fshehur,
E unë e gjeta tani:
“Me shumë dashuri Kur ta hapësh
Do t’kujtosh takimin e parë…
Besoj se jemi të lumtur
këto çaste që u pamë!”
E lexova dhe ulem e goditur,
ku të të mbaj, më thuaj!
në zemër a në duar?
AH QË AH!
Kur isha atëherë nën diktaturë e internuar,
dhe ti në punë mbuluar nga pluhuri.
buzëqeshjen ma merrte një çast i helmuar,
por ti qe gazmendi, i ëmbli, i duhuri!
Ishim po, nën sundimin e egër të një katili,
dhe ti në punë mbuluar me djersë.
E gjithë buzëqeshja si një gjelbërim prilli,
zhdukej, gëzimi na pritej në mes!
Ah, psherëtij, kujtoj si asnjëherë kohën!
Kur pinim ujë nëpër gjurmët e kalit.
Rininë, të bukurën na i vranë, na i morën…
Gan, veç ti, mbete zambaku i majit!